
Az etomidát szerepe a vesetranszplantációt követő DGF kialakulásában

Bevezetés
Állatkísérletek igazolták, hogy a vesét érintő iszkémiás-reperfúziós károsodást a propofol nagyobb mértékben csökkenti, mint az etomidát.
Célkitűzés
Felmérésünk célja a vesetranszplantációs gyakorlatban alkalmazott etomidát narkózis indukció és a DGF (delayed graft function) kapcsolatának elemzése volt
Módszer
A Semmelweis Egyetemen 2013 és 2019 között kadaver veseátültetett etomidátot kapó (n=41) és korban, nemben, retranszplantációban és immunszuppresszió indukcióban egyeztetett propofolt kapó kontroll (n=41) csoport adatait elemeztük DGF gyakoriságával összefüggésben. A demográfiai adatok, a társbetegségek és a perioperatív adatok mellett az intraoperatív vérnyomás változásokat (T0-1-2-3-4: anesztézia és műtét kezdete, graft keringésbe kerülése, műtét és anesztézia vége) is vizsgáltuk Az adatelemzés SPSS 20.0-val történt.
Eredmények
A 82 beteg átlag életkora 61,7 év, 68,3%-uk férfi. DGF etomidát indukció során 48,7%-ban, míg propofolnál csak 24,3%-ban alakult ki (p<0,01). A vesepótló kezelés típusát tekintve az összes beteg között (p=0,013) és az etomidát indukcióban részesültek között (p=0,027) is DGF szignifikánsan ritkábban fordult elő CAPD esetén. A beadott epherit, morfin és fentanyl mennyiségben nem volt különbség a két indukció esetén, de alacsonyabb dózisú fentanyl esetén DGF gyakoribb volt (etomidát p=0,036). A propofol indukció esetén az intraoperatív hemodinamikai stabilitás megegyezett az etomidát indukcióval. DGF esetén az etomidát csoportban szignifikánsan kisebb volt a vérnyomás csökkenés műtét kezdetén (T1, p=0,007) és a declampnál (T2, p=0,011). Etomidát indukcióban < 100Hgmm kiindulási vérnyomásérték esetén 71,4% volt a DGF kialakulása, míg > 180Hgmm esetén csak 20%, de Propofol indukció mellett minden vérnyomás csoportban 20-30% között volt a DGF aránya.
Következtetések
A veseátültetés perioperatív faktorainak optimalizálásában, így a DGF kockázatának csökkentésében az aneszteziológus is jelentős szerepet kap. Vizsgált vesetranszplantált recipiensek esetében az etomidát nem biztosított nagyobb hemodinamikai stabilitást, emellett a a DGF kockázatát is megnövelte, így veseátültetés során alkalmazása kérdéses.
 



